Синдикална организација „УНИС“ фабрика цијеви а.д.

Српске војске 66, Дервента 74400

Тел. 065 / 579-986

Број:55 / 2018.

Дана: 09.07.2018.године

Милорад Додик,предсједник Републике Српске

Поштовани предсједниче Републике Српске

Ми радници „УНИС“ фабрика цијеви а.д. Дервента, обраћамо Вам се са вапајем за помоћ, те Вас молимо да у што хитнијем року примите представнике нашег синдикалног одбора, како би сте заједнички изнашли рјешење наше дугогодишње агоније.

Наша фирма „УНИС“ фабрика цијеви а.д. Дервента од новембра 2013.године, можемо рећи је мртва фирма, која се одржава на лажним обећањима нашег послодавца Горана Томића, који нам годинама улива лажне наде у спас, а спас годинама никад не долази, већ све више тонемо у амбис. Поред тога што обмањује и оштећује нас раднике УНИС-а, грађане Републике Српске, он директно наноси штету и самој Републици Српској не измирујући своје обавезе, које су дужни плаћати сви послодавци па и он.

Наш послодавац Томић не само да је обмануо нас раднике већ и скупштину Републике Српске, као и Окружни привредни суд Добој, од стране којих је УНИС-у одобрен план оперативног и финансијског реструктурирања (28.04.2017. год , а потврђен 22.08.2017.год.), којим је УНИС-у пружена шанса за опоравак. Међутим, умјесто да крене у опоравак, према плану који је сам предложио, он и даље гомила дугове ( не уплаћује доприносе за ПИО од августа 2017. год. , те поред не уплаћених доприноса од 2006.год. до реструктурирања наставља исто. Нето плате нам касне, а плату добијамо само када ступимо у штрајк. Здравствене књижице се не могу овјерити, тек кад радник оболи од најтеже болести, а углавном то буде касно да би се раднику пружила шанса за опоравак, те више радника је завршило са смртним исходом. Радници који су стекли услове за пензију не могу се пензионисати, јер им нису уплаћени доприноси за ПИО (тренутно 6 радника, а до краја мјесеца ће бити 9, неки чекају уплату од октобра 2017.год.)).

Такође Вас обавјештавамо да Унис није обезбиједио репроматеријал, те у фабрици могли би рећи да нема посла , тек толико да ради 10- 15 производних радника, док остали радници се налазе на чекању. Плата већем броју радника, који су на чекању је од 220- 300 КМ и то нередовна. Тренутно је фабрици искључена струја због не плаћања рачуна. Рачун УНИС-а је блокиран, те све финансије се врше преко сестрињских фирми :Беомет, Гранитал, Агрохерц, ПГИ итд.

Обавјештавамо Вас да институције Републике Српске не раде свој посао.Ми смо се до сада обраћали инспекцији, пореској управи Републике Српске (Зори Видовић), три пута били код министра индустрије и рударства РС Петра Ђокића, али све без резултата, сви они или се оглуше или се поставе на страну послодавца.

Не тражимо да нам вјерујете, већ да преко контролних органа провјерите истинитост свега наведеног.

Ми се још једино надамо у Вашу помоћ. Вјерујемо да Ви нисте упознати са свим овим наведеним и вјерујемо да Ви, који сте истински борац за Републику Српску нећете дозволити овакво понашање ни једном послодавцу.

Још једном Вас молимо да примите представнике нашег синдикалног одбора у што хитнијем року, како би заједнички изнашли рјешење наше агоније.

Уколико не примите наше представнике, ми ћемо бити принуђени изаћи на протесте, јер другог рјешења немамо.

Синдикални одбор: